# Retorisk analyse med kommentarar – karakter 5

Dette svaret fekk 5 på eksamen. Samla norskfagleg kompetanse er utfyllande og relevant. Kandidaten viser god lesekompetanse, skrivekompetanse og fagleg kompetanse mellom anna ved å **bruke fagomgrep, fagkunnskap og kjelder på ein sjølvstendig måte.** Kandidaten viser god forståing og bruk av dei vedlagte tekstane. Eksamenssvaret har eit presist fagspråk og er gjennomgåande godt formulert. Eksamenssvaret kommuniserer svært godt med lesaren.

## Del A: kortsvar

Vedlegg:

* «Norges skål», songtekst av Johan Nordahl Brun, 1771, utdrag
* «Alt for Norge», songtekst av Ivar Dyrhaug, 1994

Johan Nordahl Brun skreiv «Norges skål» i 1771. Han studerte i København og var medlem i ei studentforeining som drøymde om at Noreg skulle frigjere seg frå Danmark. Songen «Alt for Norge» blei skriven til VM i herrefotball i 1994, der Noreg var kvalifisert, og blei kåra til «tidenes mesterskapslåt» i VG i 2014.

Gjer kort greie for førestillingane om det norske som kjem fram i dei vedlagte tekstane.

Kommentar: Du skal vare på ein presis måte og vise til eksempel frå tekstane.

|  |
| --- |
| Kortsvaret ber om kunnskap. Kandidaten må vise lesekompetanse og kompetanse ved bruke kunnskap om kultur- og litteraturhistorie i møte med to tekstutdrag.  Dette kortsvaret har formålstenleg struktur og god samanheng. Med fagspråk og med gode eksempel frå vedlegget, gjer eleven godt greie for nokre førestillingar om det norske. Kandidaten viser svært god fagleg kunnskap, og argumenterer på ein presis måte.  Overskrifta hever heilskapsinntrykket av svaret.  Svaret viser at kandidaten meistrar formverket og er gjennomgåande godt formulert. |

**Noreg**

Vedlegget «Norges Skål» er eit utdrag som er henta frå songen «Norges Skål». Songen vart skriven av Johan Nordahl Brun i 1771. Vedlegget «Alt for Norge» er eit utdrag frå songen «Alt for Norge», som vart skriven av Ivar Dyrhaug i 1994.

Songen «Norges Skål» vart skriven i 1771 av ein student som drøymde om Noregs frigjering frå Danmark. Songen er dermed sterkt prega av nasjonalkjensla. Gjennom songen ønskjer forfattaren å framheve nordmenn som sterke og tøffe ved å kalle nordmenn for kjemper: «[...] kjempers fødeland [...]». Han ønskjer òg å oppmuntre nordmenn til krig, ved å framstille nordmenn som dyktige krigarar: «[...] når vi først får blod på tann [...]». Ved å trekkje fram den karakteristiske norske naturen når han fram til alle patriotiske nordmenn, og oppfordrar dei til krig ved å få fram at heile Noreg heiar på dei: «[...] Dovres ekko rope: «Hell!»».

«Alt for Norge» er ein song som vart skriven i 1994 til VM i herrefotball då Noreg vart kvalifisert. Songen er òg sterkt prega av nasjonalkjensla og trekkjer fram den norske haldninga. Ved å starte songen med å skildre naturen: «[...] fjell og daler [...]», trekkjer forfattaren fram det erkenorske. Songteksten førestiller òg nordmenn som krigarar, ved å samanlikne fotballspelarane til landet med vikingane: «[...] beste menn skal ut i strid igjen [...]. Ved å framstille nordmenn som lojale med høy moral, får teksten fram haldninga at nordmenn aldri gir opp i ein kamp for landet: «[...] alt for Noreg [...].

Trass i å vere to songar som vart skriven med over 200års mellom, trekkjer begge tekstane fram ei lik førestilling av det norske gjennom den karakteristiske naturen, krigarinstinktet, og den sterke vilja.

## Del B: Langsvar

Vedlegg:

- «Ungdomsopprøret held fram» av Gaute Eiterjord, leiar i Natur og Ungdom. Frå Dagens Næringsliv 18.09.2019.

Gjer greie for hovudsynspunktet i vedlegget, og analyser teksten. Bruk omgrep frå retorikken.

Kommentar: Du skal formulere hovudsynspunktet på ein presis og sjølvstendig måte. Når du analyserer, skal du forklare gjennom å bruke relevant fagspråk og vise til konkrete eksempel.

|  |
| --- |
| Oppgåva har to delar som kandidaten skal svare på. Kandidaten skal gjere greie for hovudsynspunktet og analysere teksten ved å bruke omgrep frå retorikken. I analysen skal kandidaten vise til konkrete døme frå tekstvedlegget. Å analysere vil her seie å undersøke ein tekst og vise korleis forfattaren bruker retoriske grep for å få fram eit bodskap.  Høg måloppnåing krev god lesekompetanse, skrivekompetanse og fagleg kunnskap.  Eksamenssvaret har formålstenleg struktur og god samanheng. Kandidaten peikar på tema og mottakargruppe i innleiinga. Kandidaten gjer greie for hovudsynspunktet gjennom ein grundig og presis analyse. Kandidaten viser god lesekompetanse ved å bruke fleire døme frå tekstvedlegga på ein sjølvstendig og ryddig måte. Det blir presist gjort greie for bruk av retoriske appellformer. Kandidaten bruker også anna relevant fagspråk i teksten.  Sjølv om kandidaten bruker både innrykk og lineskift ved nytt avsnitt, viser eksamenssvaret samla sett at kandidaten meistrar formverket og har god formell dugleik. Teksten kommuniserer svært godt med lesaren. |

**Ungdomsopprøret**

Innlegget «Ungdomsopprøret held fram» vart skriven av leiaren i Natur og Ungdom, Gaute Eiterjord, og vart utgitt i Dagens Næringsliv i 2019. Tema i teksten er klimaendringar og korleis ungdommen meiner politikarane i Noreg ikkje bidrar nok i kampen mot klimakrisa. Mottakargruppa for teksten er dermed politikarar, men og alle lesarar som saman kan bidra til å påverke politikken.

Hovudsynspunktet til forfattaren er at Noreg må ta meir ansvar for klimaet ved å redusere oljeutvinninga. Forfattaren meiner at det er skammeleg at politikarar skryt over olja, då dette er ein medverkande faktor til klimakrisa. Han meiner dermed at det er hykleri at dei snakkar om miljø samstundes som dei driv oljeutvinning. Han er òg fast bestemt på at ungdommen er lei av denne haldninga, og at dei ikkje vil gi opp før dei blir høyrd. Formålet med innlegget er dermed å tvinge fram ei endring i haldninga til politikarane og folket.

Klimaendringane har brakt fram ein omfattande og internasjonal debatt som har fått stor oppslutning dei siste åra. Debatten har ført til at skuleelelvar frå alle kontinent har gått ut i gatene i skulestreik for klimaet, basert på haldepunktet om at ein ikkje treng skule om der ikkje er noko framtid. Teksten må derfor bli sett i samanheng me den store pågåande debatten, der det stadig blir vurdert nye tiltak for å redusere mengda klimagassar, og få skuleelevane tilbake på skulebenken (Kairos).

Innlegget vinn merksemda til lesaren ved den store overskrifta og det tydelege bilete, som verkar som eit blikkfang. Innlegget dekkjer to sider, og består av eit stort bilete før teksten byrjar. Allereie tittelen forklarar kva innlegget handlar om, og biletet bidrar ved å skape assosiasjonar til den pågåande debatten. Saman vekkjer dette interesse hos lesaren om kva som er nytt med den omfattande klimakrisa.

Innlegget startar med eit tydeleg bilete. Biletet visar fleire skuleelevar som står ute og demonstrerer med ulike skilt som speglar deira holdningar: «Make love not oil». Gjennom dette biletet gir forfattaren eit tydeleg bodskap til politikarane: dette er unge elevar som høyrer til på skulebenken, og dette skal dermed ikkje vere nødvendig. Gjennom dette biletet appellerer forfattaren dermed til det kjenslemessige i lesaren, og prøvar på den måten å tvinge fram ei endring i haldninga.

Avsendarens etos må bli vurdert til å vere sterk, då innlegget er skriven av leiaren til den velkjende organisasjonen Natur og Ungdom. Organisasjonen er kjend innanfor dette fagfeltet, noko som gjer at lesaren automatisk stolar på informasjonen som blir oppgitt, og ikkje stillar spørsmål eller er kritisk til innhaldet: «[...] fått nesten 3000 nye medlemmar». I tillegg til sterk innleiande etos, kjem forfattaren med mykje informasjon som støttar under påstandane hans: «[...] me er verdas sjuande største eksportør av klimagassar [...]», noko som bidrar til å auke forfattarens truverde. Ettersom forfattaren har ein så sterk etos-appell, kan han i dette innlegget ta seg fridommen til å fokusere på bodskapet, framfor å byggje opp truverdet hos lesaren.

Teksten har òg ein sterk logos-appell. Ved å framstille mykje objektiv informasjon har forfattaren fått fram at han legger vekt på kunnskap: «[...] over 60.000 norske ungdommar har deltatt totalt». Ved at denne informasjonen i tillegg støttar inn under påstandane hans, bidrar den samstundes til auka truverde hos lesaren. Ved å framstille informasjonen på ein så sakleg og objektiv måte klarar forfattaren dermed å overtyde sjølv den skeptiske lesaren, om at det er på tide å endre haldninga politikarane har til klimakrisa.

Innlegget har ein dominerande patos-appell. Gjennom innlegget ønskjer forfattaren å få politikarane til å endre haldning gjennom å appellere til kjenslene til lesaren. Biletet av unge som demonstrerer på gata i staden for å vere på skulen, er eit tydeleg forsøk på dette. I tillegg til biletet finn vi fleire verkemiddel i teksten som òg appellerer til det kjenslemessige i lesaren. Gjennom innlegget brukar forfattaren gjentaking av eigedomspronomena «vi» og «oss» for å skape ein fellesskapskjensle hos lesaren: «Nå rammar ekstremveret oss [...]». Samstundes er forfattaren bevisst på å ikkje inkludere politikarar i denne fellesskapskjensla, noko som sett lesaren på lag med forfattaren og politikarane på den andre sida. På same måten stillar han òg dei vaksne mot dei unge ved å samanlikne godane ein får moglegheit til å utnytte: «[...] like bra som det dei vaksne har fått [...]». Ved å tillegg stille fleire retoriske spørsmål gjennom innlegget, er han sikra at lesaren ønskjer endring i politikken: «Kvifor skal det vere så sjukt mykje vanskeligare å ta vare på miljøet?».

Innlegget fangar merksemda til lesaren. Det store bilete har ei tydeleg verknad på lesaren ved å appellere direkte til kjenslene. Den sterke etos-appellen til forfattaren gjer at lesaren ikkje er kritisk til innhaldet, og har full tiltru til det som blir sagt. Logos-appellen er òg sterk og bidrar med sakeleg og objektiv informasjon, som overtaler sjølv den kritiske lesaren. Ved å i tillegg ha dominerande bruk av patos, gjør forfattaren at lesaren ikkje kan unngå fellesskapskjensla. Ved hjelp av desse verkemidla sikrar forfattaren at lesaren ønskjer å påverke politikken for å redde klima, og at politikarane gjennom dei objektive talla ser kvifor ein bør ha ei endra haldning (Aptum).